Sportheld se pienkvoet geboreFoto: Instagram via @fafdup. Faf du Plessis (33), die Proteas-kaptein, en sy vrou, Imari, het Woensdag hul eersteling verwelkom. Du Plessis het dié aankondiging Donderdag op Instagram gemaak. Hy het ŉ skattige foto van sy hand saam met die babatjie, glo ŉ dogtertjie, se handjie gedeel. Hy het by die foto geskryf: “Ons grootste seëning nóg het as ŉ klein pakkie gekom. So ongelooflik dankbaar.” Maroela Media het vroeër berig Du Plessis het in Mei aangekondig hy gaan pa word. “[Ons is] gereed vir die CSA-toekennings. [Dit is] die laaste geleentheid as net die twee van ons,” het Du Plessis by ŉ foto van hom en Imari geskryf. Die egpaar is in 2013 getroud. Du Plessis sal na verwagting beskikbaar wees vir die eerste toets teen Engeland op Lord’s op 6 Julie.